2018/0254 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning med henblik på vedtagelse af Europa-Parlamentets og Rådets forordning om Den Europæiske Forsvarsfond

(EØS-relevant tekst)

1.Sagsforløb

Forslag fremsendt til Europa-Parlamentet og Rådet (dokument COM(2018) 476 final – 2018/0254 COD):

13. juni 2018 Delvis generel indstilling opnået i Rådet: 19. november 2018 Trilog 1 afholdt: 16. januar 2019 Trilog 2 afholdt: 5. februar 2019 Trilog 3 afholdt: 19. februar 2019 Dato for situationsrapporten, som afspejler den fælles forståelse, der blev opnået ved den tredje trilog i De Faste Repræsentanters Komité: 27. februar 2019 Europa-Parlamentets førstebehandlingsholdning vedtaget: 18. april 2019 Enighed i Rådet om et revideret forhandlingsgrundlag opnået: 30. september 2020 Trilog 4 afholdt: 30. november 2020 Trilog 5 (endelig) afholdt: 14. december 2020 Politisk enighed i De Faste Repræsentanters Komité opnået: 18. december 2020 Europa-Parlamentets ITRE-udvalgs afstemning om

godkendelse af kompromisaftalen:

14. januar 2021 Rådets førstebehandlingsholdning vedtaget: 16. marts 2021

2.Formålet med Kommissionens forslag

Europa Unionens (EU) geopolitiske kontekst har ændret sig dramatisk i det seneste årti. Situationen både globalt og i EU's naboregioner er ustabil, og EU står over for et komplekst og udfordrende miljø, hvor nye trusler såsom cyberangreb og hybride trusler er opstået, mens mere traditionelle udfordringer er genopstået.

Det europæiske forsvar og den europæiske forsvarsindustri står over for betydelige effektivitetsproblemer på markedet på grund af uudnyttede stordriftsfordele (fragmentering af de nationale markeder med kun én køber) og overlapning af ressourcer på nationalt plan. Efterspørgslen kommer næsten udelukkende fra medlemsstaterne, men deres forsvarsbudgetter, især til forskning og udvikling (FoU), har været udsat for store budgetnedskæringer i de seneste 10 år. Sektoren er i høj grad fragmenteret på tværs af de nationale grænser, hvilket medfører betydelige overlapninger og ineffektivitet i form af manglende udnyttelse af stordriftsfordele og læring. På trods af kombinationen af stigende omkostninger og stagnerende eller faldende nationale forsvarsbudgetter er planlægning, udgifter til FoU samt indkøb og vedligeholdelse af udstyr for det meste forblevet på nationalt niveau med et meget begrænset samarbejde mellem medlemsstaterne. Denne mangel på samarbejde mellem medlemsstater medfører en yderligere svækkelse af den europæiske forsvarsindustris evne til at fastholde den industrielle og teknologiske kapacitet, som er nødvendig for at bevare EU's strategiske uafhængighed og imødekomme de nuværende og fremtidige forsvars- og sikkerhedsbehov.

Den Europæiske Forsvarsfond er tænkt som et instrument til at styrke konkurrence- og innovationsevnen for det europæiske forsvars teknologiske og industrielle basis og dermed at bidrage til EU's strategiske autonomi. Formålet er at udløse samarbejdsprogrammer, der ikke ville se dagens lys uden bidrag fra EU og, ved at støtte forsknings- og udviklingsaktiviteter, at tilvejebringe de nødvendige incitamenter til at fremme samarbejde i enhver fase af den industrielle proces.

Der vil især blive opfordret til betydelig grænseoverskridende deltagelse af små og mellemstore virksomheder i samarbejdsprojekter. Derved sikres det, at fonden er åben for deltagere fra alle medlemsstater baseret på deres evne til at bidrage til formålene uanset deres størrelse og geografiske placering i Unionen.

3.Bemærkninger til Rådets holdning

Rådets holdning afspejler den aftale, der blev opnået enighed om på trilogerne. I forhold til Kommissionens forslag omfatter de vigtigste ændringer:

–Finansieringsramme: Finansieringsrammen for gennemførelsen af programmet for perioden 2021-2027 er på 7 953 000 000 EUR i løbende priser. Fordelingen af beløbet holdes på en tredjedel til forskningsaktioner og to tredjedele til udviklingsaktioner.

–Varighed: Den Europæiske Forsvarsfond tilpasses varigheden af MFF 2021-2027.

–Forvaltning: Den Europæiske Forsvarsfonds årlige arbejdsprogram og tildelingsafgørelser for både forsknings- og udviklingsaktioner vedtages som gennemførelsesretsakter (dobbelt komitologi) med anvendelse af undersøgelsesproceduren, ved hvilken et udkast til gennemførelsesretsakt ikke vedtages, hvis der ikke er afgivet nogen udtalelse. Fonden gennemføres ved direkte forvaltning, men i behørigt begrundede tilfælde kan specifikke aktioner undtagelsesvis gennemføres ved indirekte forvaltning af de organer, der er omhandlet i finansforordningens artikel 62, stk. 1, litra c). En sådan undtagelse må dog ikke dække udvælgelses- og tildelingsproceduren.

–Støtteberettigede aktioner: Aktioner til udvikling af dødbringende automatvåben uden mulighed for meningsfuld menneskelig kontrol over udvælgelses- og angrebsbeslutningerne, når der foretages angreb mod mennesker, er ikke berettiget til støtte fra fonden, hvilket dog ikke udelukker muligheden for at finansiere aktioner til udvikling af systemer til tidlig varsling og modforanstaltninger til defensive formål.

–Disruptive teknologier: Mindst 4 % og højst 8 % af finansieringsrammen skal fordeles på indkaldelser af forslag eller tildelinger af finansiering til at støtte disruptive teknologier til forsvar og markerer dermed en forhøjelse af det loft på 5 %, der oprindeligt blev foreslået af Europa-Kommissionen.

–Ejerskab af resultater: Udelukkelse af resultater, som er underlagt kontrol eller restriktioner af et ikke-associeret tredjeland eller en enhed i et ikke-associeret tredjeland, og forudgående underretning til Kommissionen skal være obligatorisk for dermed at begrænse Kommissionens skønsmargen til at anvende disse betingelser i hvert enkelt tilfælde. Der skal være klarhed om, at forordningen om Den Europæiske Forsvarsfond ikke påvirker medlemsstaternes skøn i forbindelse med politik om eksport af forsvarsrelaterede produkter. Der tilføjes et krav om, at medlemsstaterne eller associerede lande skal tildeles retten til royaltyfri adgang til resultater af forskningsaktioner, som er nødvendige for udførelsen af fælles opfølgende aktiviteter.